钦定古今图书集成/方舆汇编/职方典/第1494卷 > 《重修温泉记》明·杨慎
## 钦定古今图书集成/方舆汇编/职方典/第1494卷 > 《重修温泉记》明·杨慎

督学大宪伯仰斋胡公，按部行教暇豫，降观温泉，惜
胜地之倾。慨古迹之蓁芜，乃命摄州篆顺宁府判
孙衮曰：“咨尔贤真，符不必分矣。”再命安宁世守，知州
董沂曰：“咨尔材孱，功其可鸠矣。出罚锾为材庀役也。
如期成之，不日慎也。”乐焉观焉，觞焉游焉。语诸丘文
举辈曰：“公斯举也，匪兴颓起芜之为，兼得公之教焉，
汝知之乎？澡雪精神，以游高明，脱去淹滞，聿从蠲洁，
是日新之教也。观乾坤交泰之合德，悟《水火既济》之
成功，是格物之教也。别生辨类，毋俾相渎。深宫固闺，
庸或窥观。正内正外而男女贞，分阴分阳而仪象立，
是匪俗之教也。”诸生端拜而赞曰：“吾师之旨微，斯言
曷发其覆。昔任仲文新酒官之肆，而拔十之科兴。今
我公葺玉泉之废，而再三之教显，实同一机也。”竣事
宜有记，乃文而刻之。《乐石》云：“椽榱土石，与匠石之力，
有不足书，书其大。”是役也，石梁郝公、龙崖赵公、泉坡
孟公，方罚锾以助之，而碑则黄潭陈公、竹岩李公，命
鹾司姚文所树也。